"Il-Kunsill: 1. JIRRIKONOXXI l-progress li sar fit-twettiq tal-aġenda ambizzjuża tal-UE għal tassazzjoni aktar ġusta, aktar trasparenti u aktar effettiva u fit-tisħiħ tal-kooperazzjoni bejn l-awtoritajiet fiskali madwar l-UE; 2. JIKKONFERMA l-importanza li jittejjeb aktar il-qafas tat-taxxa internazzjonali u tal-UE biex jiġu evitati l-abbuż transfruntier tat-taxxa u l-attività finanzjarja illeċita; 3. JILQA' l-Komunikazzjoni tal-Kummissjoni tal-5 ta' Lulju 2016 dwar miżuri ulterjuri biex jittejbu t-trasparenza u l-ġlieda kontra l-evażjoni u l-evitar tat-taxxa; 4. JAQBEL li l-leġislazzjoni reċenti tal-UE biex tiġi skambjata b'mod awtomatiku informazzjoni dwar deċiżjonijiet tat-taxxa u dwar rapporti għal kull pajjiż relatati mat-taxxa ta' kumpaniji multinazzjonali bejn l-awtoritajiet kompetenti tal-Istati Membri hija pass importanti 'l quddiem; 5. JAPPELLA għat-tfittix ta' opzjonijiet biex saħansitra tittejjeb aktar il-kooperazzjoni amministrattiva bejn l-awtoritajiet kompetenti fl-UE, inkluż permezz tal-kunsiderazzjoni ta' opzjonijiet ispirati mill-ħidma tat-Taskforce Internazzjonali Konġunt tal-OECD dwar Intelligence Kondiviż u Kollaborazzjoni (JITSIC); 6. JIKKUNSIDRA bħala f'waqthom il-proposti mill-Kummissjoni għar-reviżjoni tad-Direttiva dwar il-Kooperazzjoni Amministrattiva u tad-Direttiva dwar il-Ġlieda Kontra l-Ħasil tal-Flus bil-ħsieb tas-sinerġiji bejn dawn iż-żewġ oqsma u BIĦSIEBU jaħdem lejn l-adozzjoni rapida tagħhom f'konformità mal-proċess leġislattiv tal-UE; 7. JIKKONFERMA li hemm bżonn ta' kooperazzjoni aktar effettiva u effiċjenti bejn l-awtoritajiet tat-taxxa u aġenziji oħra involuti fil-ġlieda kontra l-evażjoni tat-taxxa, il-ħasil tal-flus u l-finanzjament tat-terroriżmu f'konformità mas-salvagwardji legali adatti; 8. JISĦAQ fuq il-bżonn li jiġi evitat il-ħabi fuq skala kbira ta' fondi li jfixkel il-ġlieda effettiva kontra l-evażjoni tat-taxxa, il-ħasil tal-flus u l-finanzjament tat-terroriżmu, u biex jiġi żgurat li jkunu magħrufa l-identitajiet tas-sidien benefiċjarji ta' kumpanniji, entitajiet legali jew arranġamenti legali; 9. JILQA' l-inizjattiva għall-iskambju awtomatiku ta' informazzjoni dwar is-sidien benefiċjarji aħħarija fejn bosta ġurisdizzjonijiet, inkluż l-Istati Membri kollha, qablu li jiskambjaw informazzjoni dwar is-sidien benefiċjarji ta' kumpanniji, entitajiet legali u arranġamenti legali u JISTENNA B'INTERESS il-progress internazzjonali rapidu; 10. JISTIEDEN lill-Kummissjoni tanalizza l-possibbiltajiet għal proposta dwar it-titjib tal-aċċess transfruntier għal informazzjoni dwar is-sidien benefiċjarji aħħarija fuq il-bażi tal-ħidma li għadha għaddejja fil-livell internazzjonali; 11. JINNOTA li fil-laqgħa tiegħu ta' Ottubru 2016 il-G20 sema' proposti inizjali mill-OECD u l-FATF dwar modi biex tittejjeb l-implimentazzjoni tal-istandards internazzjonali dwar it-trasparenza, inkluż fuq id-disponibbiltà ta' informazzjoni dwar is-sjieda benefiċjarja; 12. IFAKKAR fil-ħtieġa li tiżdied is-sorveljanza ta' faċilitaturi u promoturi tal-ippjanar aggressiv tat-taxxa u li jiġu introdotti diżinċentivi aktar effettivi għal tali attivitajiet; 13. JILQA' l-intenzjoni tal-Kummissjoni li fil-ħarifa tal-2016 tniedi konsultazzjoni pubblika biex jinġabar feedback dwar l-approċċ l-aktar adatt biex tinkiseb trasparenza akbar fl-attivitajiet ta' intermedjarji li jassistu fl-iskemi ta' evażjoni jew evitar tat-taxxa; 14. JINNOTA l-intenzjoni tal-Kummissjoni li tesplora possibbiltajiet għal Regoli dwar l-Iżvelar Obbligatorju ispirati mill-Azzjoni 12 tal-proġett tal-OECD dwar il-BEPS, filwaqt li tibbaża fuq l-esperjenzi f'dan il-qasam ta' xi Stati Membri tal-UE, u biex possibbilment tippreżenta proposta leġislattiva fl-2017; 15. JINKORAĠĠIXXI lill-Kummissjoni biex tibda tirrifletti fuq il-possibbiltà għall-iskambju futur ta' tali informazzjoni bejn amministrazzjonijiet tat-taxxa fl-UE; 16. JISĦAQ fuq il-bżonn ta' ħidma mill-qrib mal-OECD u sħab internazzjonali oħra fuq approċċ globali possibbli għal trasparenza akbar f'dan il-qasam; 17. JAPPOĠĠA l-promozzjoni ta' standards ogħla ta' governanza tajba tat-taxxa madwar il-dinja u JINNOTA li diġà bdiet ħidma teknika fil-Kunsill, fil-Grupp dwar il-Kodiċi tal-Kondotta dwar it-Tassazzjoni tal-Intrapriżi, għall-istabbiliment ta' lista tal-UE ta' ġurisdizzjonijiet ta' pajjiżi terzi li ma jikkooperawx li għandha tkun lesta fl-2017, inkluż għad-definizzjoni tal-kriterji għall-elenkar ta' ġurisdizzjonijiet u l-esplorazzjoni ta' kontromiżuri possibbli; 18. JAQBEL li l-protezzjoni ta' informaturi hija importanti u JINKORAĠĠIXXI lill-Kummissjoni tesplora l-possibbiltà ta' azzjoni futura fil-livell tal-UE filwaqt li tirrispetta l-prinċipju tas-sussidjarjetà; 19. JIRRIKONOXXI li t-titjib taċ-ċertezza tat-taxxa fl-UE jista' jikkontribwixxi għal żieda ulterjuri fil-kompetittività tan-negozji tal-UE u JIEĦU NOTA tal-intenzjoni tal-Kummissjoni li tippreżenta proposti mmirati għall-ġlieda kontra l-BEPS u l-evitar tat-taxxa filwaqt li jiżguraw ukoll ambjent tat-taxxa stabbli u prevedibbli u jeliminaw it-tassazzjoni doppja, b'mod partikolari dwar it-titjib tar-riżoluzzjoni tat-tilwim u t-tnedija mill-ġdid tal-Bażi Komuni Konsolidata tat-Taxxa Korporattiva (BKKTK)." Komunikazzjoni mill-Kummissjoni ta' Lulju 2016 dwar miżuri biex tissaħħaħ it-trasparenza fil-qasam tat-taxxa Ara l-paġna tal-laqgħa